94. schôdza NR SR - 3.deň - B. popoludní
Dátum: 2023-06-15
Poslanec: Kuffa, Filip (-)
Druh vystúpenia: Vystúpenie v rozprave

153. Dovolím si plynule pokračovať v rozprave, ktorá bola prerušená hlasovaním. Miro Suja tu spomínal nejaké veci ohľadom zonácie. Potvrdil aj to, že vlastne všetci pri zonácii boli proti. Musím ale jednu perličku, Miro, uviesť na pravú mieru. Predsa jedna samospráva bola za zonáciu Národného parku. (Reakcia z pléna.) Ne, ne, ne. Turčianske Teplice. A vieš prečo? Lebo starostom je poslanec za OĽANO. (Smiech rečníka.) Tak len aby sme veci uviedli na pravú mieru, že predsa tam jeden, jeden súhlas so zonáciou existuje v podobe poslanca OĽANO. Vrátim sa späť k tomu, čo som povedal vo faktickej poznámke. Nestihol som to rozviť. Keď sme tu mali nedávno zákon, ktorý riešil aj zonáciu národných parkov, ktorý riešil územia európskeho významu a hovoril o tom, že územia európskeho významu alebo zonáciu je možné urobiť iba s písomným súhlasom vlastníkov, vtedy aj tu podpredsedníčka Vašáková sa obula do toho, že my týmto návrhom zákona ohrozujeme platbu z plánu obnovy v hodnote 815 miliónov euro a že čo my na to teraz povieme. My sme povedali na to jednu vec. Keď aj tie milióny nedostaneme, nič sa nestane, pretože sú využívané na také veci, ktoré v konečnom dôsledku tu neprodukujú žiadne hodnoty a raz tieto milióny my budeme musieť splácať. Ja sa pýtam odkiaľ, keď sú investované do bludných vecí. Vytiahnem teraz pár perličiek, ochrana prírody čo podporila. Po reforme národných parkov bolo avizované, že park Muránska planina a park Poloniny dostanú 16 miliónov. Tam je napríklad LESMÍR. Podpora rozvoja prírodného turizmu na Muránskej planine. Hm, super, jaký názov. 320-tisíc. Je zvláštne, že za tým celým stojí človek, ktorý kandidoval za Progresívne Slovensko, ktorý sa síce dneska tvári velice nestranne, ale robí tvrdú politiku. Dovolím si tvrdiť, že LESMÍR je jedna aplikácia, ktorá úplne že nikoho nezaujíma, pár ľudí. Dokonca nepomohla mu ani reklama prezidentky, keď tam zobrala kráľovskú návštevu a velice tam išli obzerať rieku Belá. Čo sa týka Muránskej planiny, napríklad taká správa Národného parku Muránska planina dostala 3,3 milióna za to, že nič nerobia. Oni nemajú na platy, tak proste takto tunelujú fondy, takto tunelujú plán obnovy, takto tunelujú dotácie. Väčšie ale skvosty vieme nájsť ešte na ďalekom východe, čo sa týka Národného parku Poloniny. Občianske združenie Košiar, záchrana Poloninských lúk. 268-tisíc dostali na kosenie lúk. Keď sme tam boli, tí vlastníci, viete, čo nám namietali? Nemajú žiadny právny titul na obhospodarovanie pozemkov. Nemajú nájomné zmluvy, nie sú vlastníci, nie sú nič, ale peniaze dostali, 260-tisíc euro. Neboli si istí, lebo tuším tam ešte bolo to, že to občianske združenie má nakoniec od toho odstúpiť. Ja som si to teda nevedel overiť, či odstúpili od toho, alebo nie. Takéto nuansy tu máme v tej, v týchto podporách aj z plánu obnovy. Z toho plánu obnovy, ktorý nám pani podpredsedníčka vyčítala, že vraj prídeme o tieto milióny. Je tam taký skvost, zase eseročka, TRANSPORTIT, tradičná mazanka v Zboji v hodnote 664-tisíc. Miestny sa tam pýtal, predseda urbáru pán Koco, povedzte mi, kto z vás vie, čo to je tradičná mazanka. Niekoho, v niektorých to evokuje možno, možno nejaké jedlo. Ja som si to pozeral, som vtedy vravel, že to je nejaká hrnčiarska výroba, ale bol som aj ja trocha vedľa, pretože to je, proste postavíte si dom a tá tradičná mazanka znamená to, že ručne idete zatierať hlinu, robiť omietky. Počúvajte, 664-tisíc na nejakú, na nejakú stavbičku, hej, tradičná mazanka v Zboji, 664-tisíc. Tí miestni, čo tam žijú, aj mladí chlapci, ktorí tam chcú zostať, chcú tam fungovať, majú nejaké projekty, vedeli by robiť. On sa smial, on hovoril, panebože, keby som 10-tisíc dostal, tak tu viem robiť také veci. Keď toto pozerali, tú kosbu len Poloninských lúk, on hovorí, 10 rokov tu budem piecť chleba pre všetkých 10 dedín, čo tu mám, pre celú dolinu a budem vedieť z toho fungovať a každej jednej domácnosti tu, bude každý deň vedieť. A toto sa podporuje, toto ministerstvo životného prostredia podporuje? Pre také porovnanie aby som uviedol, reforma národných parkov, aj tento zákon má byť vlastne tiež veľkou reformou. Každý tu trepe o prírodnom turizme, o mäkkom turizme. Budaj nasľuboval hory-doly, že vraj on podporí rozvoj infraštruktúry, tam sa dobudujú cesty, kanalizácie, vodovody, lebo nemajú tam ani vodovod. Starinu tam síce majú, vodnú nádrž, ale pre obce hneď, čo sú najbližšie, vodovod nemajú. Tak aby ste, aby ste počuli, že akú podporu dostala napríklad správa ciest. Hej, rádovo, rádovo nejakých tiež 260-tisíc, neviem to tu teraz rýchlo vidieť, rýchlo nájsť, na podporu infraštruktúry, hej, z 8 miliónov. Toto je tá podpora infraštruktúry, toto je to podporenie projektov a toto je to, čo nám bolo vytýkané, že vraj našimi návrhmi zákonov, keď sme chceli dať súhlas vlastníkmi, súhlas vlastníkov, či už zonáciu národných parkov, alebo územia európskeho významu, že my vraj týmto sabotujeme tieto projekty a sabotujeme tieto peniaze. Tí ľudia povedali, radšej také peniaze nemať. Radšej takéto špinavé peniaze a takéto špinavé eurá nemať, pretože v konečnom dôsledku ich budeme splácať my všetci a ešte aj naše deti dokonca. Projekty, ktoré nám tu neprinášajú a nepri... proste žiadne hodnoty. Čo sa tam vzniesli ešte námietky dokonca až také, že to si dali cez kadejaké tie svoje biele kone, stavajú sa tam teraz penzióny. Charakter teda penziónov to môžme kľudne nazvať. Udržateľnosť je na päť rokov. Vy to budete proste garantovať, že to je nejaký penzión, nejaké ubytovanie, že to budete mať možno nejaké environmentálne centrum, že tam budete robiť nejaké environmentálne vzdelávanie. Po piatich rokoch vám to zostane možno jak svoj súkromný dom. A čo bola jedna závažná pripomienka, hovoria, podporujú tu kadekoho, hej, taký projekt, hentaká výchova, celý rok tu má bežať proste školenia, školenia detí, atrakcie pre deti a hovoria, títo páni úradníci zabudli na jednu vec, že my tu žiadne deti už dneska nemáme. Keď nám dneska desať deviatakov odchádza na strednú školu, traja prváci prichádzajú. Hovoria, takto sa nám vyľudňuje región a vďaka týmto opatreniam, aj vďaka tomuto skrátenému konaniu, ktoré, ktorý tu prináša tieto zákony, sa náš región vyľudní ešte viac, pretože ľudí ešte aj to málo roboty, čo tu bolo voľakedy, čo tu bolo prístupných, tá práca v lese, práca v poľnohospodárstve tiež, hovorí, ešte aj o toto posledné, čo sme tu mali, prichádzame. Takto táto vláda aj tá vláda Hegerova, čo bola predtým, takto vyľudňuje vidiek.